অথচ বাবারা কী মজা করেছেন ছোটবেলায়! বাবাদের বাড়িতে টিভি ছিল না তখন। ভাল প্রোগ্রাম বা খেলাটেলা হলে পাশের বাড়িতে টিভি দেখতে যেতেন ওরা সব ভাই বোনেরা মিলে। অয়ন পড়ে ভাবল সেটা তো মোটেই মজার নয়। টিভি তো কোন ছাড়, অয়নের তো নিজের কম্পিউটার, ভিডিও গেম সব আছে! চকোলেট কারো সাথে ভাগ করে খেতে হয় না, কিন্তু দাঁতে পোকা হবে বলে মা ওকে বেশি চকোলেট খেতেই দেন না! অয়ন ঠিক বুঝে উঠতে পারছিল না বাবাদের সময় বেশি মজা হত না এখন সে বেশি মজা করছে!